Twin Peaks

**Tvin Piks** je američka serija kreatora Dejvid Linča i Marka Frosta. Prvi put je emitovana u Americi 8. aprila 1990. godine, a poslednja epizoda je prikazana 10. juna 1991. godine. Serija Tvin Piks je prikazivana u SFRJ u noćnom programu *Boja noći* Radio Televizije Novi Sad (RTVNS), u programu Televizije Slovenija i na Drugom programu Hrvatske Televizije (koja je u drugoj polovini 1990. istupila iz zajedničke JRT sheme). Serija je dobitnik nagrada Golden gloub i Pipod, dok je nekoliko puta nominovana za nagradu Emi. Radnja serije je smeštena u izmišljenom gradu Tvin Piksu u severoistočnom delu američke države Vašington. Serije prati FBI agenta Dejla Kupera (Kajl Maklaklan) i istragu smrti popularne srednjoškolke Lore Palmer (Šeril Li), čije je telo nađeno na obali reke umotano u plastičnu kesu. Producentska kuća Arona Spelinga producirala je svih 30 epizoda serije.

*Tvin Piks* je prikazivan u Americi na kablovskoj mreži ABC i u prvoj sezoni prikazivanja bila je jedna od najgledanijih serija. Usled pada gledanosti u drugoj sezoni serija je bila prekinuta nakon tridesete epizode. Iako je gledanost opala u kasnijim epizodama u drugoj sezoni, *Tvin Piks* je postala kultna serija i TV-fenomen i na ovaj ili onaj način uticala na kasnije serija, od kojih je neke kreirao Mark Frost.

Zbog velikog uspeha u ranim devedesetim, američka kablovska TV-stanica Bravo reprizirala je celu seriju od 2003. do 2004. godine. Američki časopis TV Gajd uvrstio je *Tvin Piks* među 25 kultnih serija.

## Radnja serije

Serija je smeštena u rano proleće 1989. godine. U rano jutro 23. februara, lokalni drvoseča Pit Martel pronalazi nago žensko telo umotano u plastičnu kesu na obali reke. Na mesto zločina dolaze šerif Heri S. Truman, njegovi zamenici i lokalni doktor Vil Hejvord, koji identifikuje telo i konstatuje da je to telo veoma popularne srednjoškolke Lore Palmer, takođe najbolja drugarice njegove kćerke, Done Hejvord. Vest da je Lora Palmer nađena mrtva na obali reke se brzo širi malim mestom kao što je Tvin Piks. Dok se vest širila šokiranim gradićem Ronet Polaski, drugarica Lore Palmer, je nađena kako u nestabilnom psihičkom stanju šeta prugom, koja prolazi kroz susednu američku državu. Kako je ona nađena na drugoj strani granice između dve američke države, to automatski postaje federalni slučaj i FBI šalje agenta Dejl Kupera da vodi istragu. Tokom preliminarne obdukcije, agent Kuper pronalazi malešno metalno slovo R zabodeno ispod nokta Lore Palmer. On smatra da je ubica namerno ostavio ovaj trag kao svoj potpis, i smatra da je ubistvo povezano sa nerešenim ubistvom Tereze Benks koja je ubijena u isto vreme prethodne godine.

Tokom prvih dana istrage agent Kuper shvata da stvari vezane sa Lorom Palmer nisu onakve kako izgledaju na površini, i da je ona mnogo drugačija od Lore Palmer kojom se predstavljala svom gradiću. Agent Kuper otkriva da je Lora Palmer varala svog dečka, Bobi Brigsa, sa Džejms Hurlijem, i za tu vezu je jedino znala Dona Hejvord. Agent Kuper takođe pronalazi tragove praha kokaina u Lorinom dnevniku, i doznaje da su ona i Bobi Brigs uživali redovno kokain. Istovremeno, Džejms Hurli i Dona Hejvord u želji da saznaju šta se desilo Lori sami počinju svoju istragu, i pritom počinju da se zabavljaju.

Lorina rođaka, Medi Ferguson, dolazi u Lorinu kuću da bude sa njenim roditeljima par dana pre sahrane. Vrlo brzo se sprijateljuje sa Donom i Džejmsom, i pridružuje im se u njihovoj maloj istrazi. Medi Ferguson i Lora Palmer su sestre od tetke, ali su veoma fizički slične (obe uloge je igrala ista glumica) što svi u Tvin Piks odmah uočavaju.

Tokom istrage, agent Kuper boravi u Grejt Nordern Hotel, koji je vlasništvo Horn porodice. Hornova kćerka Odri Horn se zaljubljuje u agenta Kupera i na sve moguće načine pokušava da privuče njegovu pažnju. Agent Kuper je odbija u romantičnom smislu objašnjavajući da je ona veoma mlada, u srednjoj školi, i da je on federaln agent koji vodi istragu u kojoj je i ona uključena. Uz Odrinu pomoć, agent Kuper uspeva da otkrije vezu između Lorine upotrebe kokaina, njenog dobavljača i javne kuće pod imenom Jednooki Džek. U kasnijim epizodama se otkriva da je Lora radila jedno vreme u javnoj kući kao prostitutka.

Agent Kuper takođe ima nekoliko bizarnih snova u kojima uvek vidi čoveka sa jednom rukom, Majka, koji uvek ponavlja jedne te iste stihove (u originalu "Through the darkness of future past / The magician longs to see / One chants out between two worlds / Fire walk with me."). Majk u snu govori agentu Kuperu o još jednom čoveku pod imenom Bob, koji je njegov partner u ubistvima. Kako se san nastavlja iz noći u noć Kuper nalazi sebe u potpuno crvenoj sobi, sa crvenim zavesama. U toj sobi Kuper upoznaje čoveka iz *drugog sveta* koji daje Kuperu detalje o Lorinom ubistvu, ali u čudnom jeziku koje Kuper ne razume niti prepoznaje. U sobi se takođe nalazi i Lora Palmer koja mu šapne ime svoje ubice, ali kad se Kuper probudi, ne može da se seti ime. Agent Kuper i lokalni policajci uspevaju da uđu u trag Majku, čije je puno ime Filip Majkl Žerard. U prvi mah Žerard izgleda kao pogrešna osoba koja je samo običan prodavac cipela. Međutim kako se radnja odvija, saznajemo da je Žerard opsednut likom Majka, koji otkriva da osoba koju Majk imenuje u snu, Bob, se nalazi u Tvin Piksu, i živi u psihi jedne osobe već više od 40 godina.

Kroz seriju prolaze sve čudniji likovi koji na neki način pomažu agentu Kuperu u njegovoj istrazi. Jedna od čudnih stanovnika Tvin Piksa je i žena koja je uvek sa panjem u ruci, koja vodi Kupera i policajce do drugog Lorinog, tajnog, dnevnika, koji je u rukama Herold Smita, koji je bio veoma blizak sa Lorom Palmer. U tom drugom tajnom dnevniku Kuper otkriva da je Lora zlostavljana još od detinjstva od osobe pod imenom Bob, i da je korišćenjem kokaina i upražnjavanju čestog seksa sa bilo kim, želela da pobegne od njega. Noć pre nego što Medi Ferguson ode iz kuće svoje tetke i svog teče, Lorinog oca i majke, biva ubijena od strane Lorinog oca, Liland Palmera, i tada saznajemo da je on osoba koja je ustvari Bob. Šerif Truman i agent Kuper hapse Lorinog oca, i dok ga ispituju shvataju da se on ničega ne seća dok je bio pod uticajem Boba. U tom trenutku Bob preovlađuje i nagovara Lilanda da udari glavom o betonski zid, što Liland i čini, i u tom trenutku mu se sećanje vraća pre nego što umire. Agent Kuper smatra da nakon što je Liland umro, da je duh Boba odlutao u guste šume Tvin Piksa.

Ovim se i završava prva sezona jer je agent Kuper uspeo da otkrije ono zbog čega je i došao, ubicu Lore Palmer. Dan pre nego što će Kuper da ode iz Tvin Piksa, podmetnuta mu je velika količina kokaina od strane lokalnog kriminalca Žan Renoa, i Kuper biva na kratko suspendovan od strane FBI. Razlog podmetanja kokaina je to što Žan Reno smatra da je Kuper kriv za smrt njegovog brata Žaka, kojeg je Lorin otac ubio, dok se smatralo da je Žak odgovoran za Lorinu smrt.

Nakon što Reno biva ubijen tokom policijske akcije, Kuper je oslobođen svih optužbi, i vraćen mu je bedž FBI-a. Međutim dolaskom Vindoma Erla, Kuperovi problemi nisu okončani. Vindom Erl, je nekada bio federalni agent i mentor mladom Kuperu. Kao početnik u FBI-u, Kuper započinje ljubavnu aferu sa Erlovom suprugom, Karolajn, dok je ona bila pod njegovom zaštitom kao zaštićeni svedok brutalnog ubistva. Kad Erl to saznaje, on poludi, ubija Karolajn, i pokušava da ubije agenta Kupera, nakon čega ga primaju u bolnicu za mentalno obolele, iz koje kasnije uspešno beži u Tvin Piks kako bi se osvetio agentu Kuperu.

Dok Erl smišlja raznorazne načine kako bi se osvetio Kuperu, Kuper pokušava da otkrije gde se nalazi Bob i tajne misteriozne guste šume Tvin Piksa. U šumama Tvin Piksa otkriva sobu koja mu se javljala tokom istrage ubistva Lore Palmer, i takođe se zaljubljuje u lokalnu devojku Eni Blekburn. Kada Eni Blekburn pobeđuje na lokalnom Mis Tvin Piks takmičenju, Vindom Erl je kidnapuje i odvodi u Crnu Kabinu u tamnoj šumi Tvin Piksa. Kuper otkriva gde se kidnapovana Eni nalazi, i pritom otkriva sve likove koje je susretao u svojim snovima, kao i mnoge mrtve likove, Kerolajn Erl i Lilan Palmer. Bob pokušava da uzme Kuperovu dušu. Kuper pokušava da spasi Eni i zajedno sa njom beži kroz šumu, gde gubi svest. Sledeće što se može videti je jutro kada šerif Truman pronalazi besvesna tela Kupera i Eni. Kuper se budi u svojoj sobi u Grejt Nordern hotelu, i nalazi pokraj kreveta šerifa Trumana i doktora Hejvorda, oca Done Hejvord. On ustaje iz kreveta i odlazi u kupatilo pod izgovorom da opere zube, pritom zaključava vrata za sobom. Sledeće što vidimo je nekarakterističan i ohol smeh agenta Kupera i trenutak kad se on pogleda u ogledalo, vidimo lik Boba, koji je uspeo da uzme Kuperovu dušu. To je ujedno bila i poslednja epizoda serije.

## Serija u seriji

***Pozivnica za Ljubav*** je izmišnjena sapunica u seriji *Tvin Piks*. Može se videti na TV ekranima u svim epizodama osim u prvih sedam epizoda prve sezone. Svrha ove izmišljenje sapunice je da komentariše događaje u seriji, a u isto vreme i pokazujući krajnje neverovatnu priču koja prati i samu seriju *Tvin Piks*.

Tokom sapunice, u jednoj epizodi se može videti trenutak kada se otkriva da jedan od likova sapunice ima ustvari sestrz bliznakinju koju igra jedna ista glumica. U sledećoj epizodi Tvin Piks, pojavljuje se Medi Ferguson, Lorina sestra od tetke, koja je identična Lori, i oba lika glumi ista glumica. Takođe u sapunici *Pozivnica za Ljubav* možemo videti kako su obe sestre bliznakinje potpuno drugačijih ličnosti, isto kao i Lora i Medi u *Tvin Piksu*. Lora je misteriozna i tajnovita, dok je Medi potpuno naivna i simbol dobrote.

U poslednjoj eupizodi prve sezone Lio Džonson je upucan dok leži, na isti način kako je u prethodnoj epizodi *Tvin Piksa* u sapunici *Pozivnica za Ljubav* lik Montane upucan dok je ležao.

## Likovi i glumci

## Zanimljivosti

* U Nemačkoj kablovska mreža RTL je nakon 20 epizoda prekinula prikazivanje serije, jer je konkurentna TV mreža, SAT1, objavila u novinama publici ko je ubio Loru Palmer.
* Lik Medi Ferguson navodno dolazi da poseti porodicu Palmer pre Lorine sahrane iz grada Misula, u državi Montani. Grad Misula je rodno mesto kreatora serije Dejvida Linča.
* Everet MekGil i Vendi Robi koji glume bračni par Veliki Ed i Nejdin Hurli, takođe glume bračni par u TV seriji *Ljudi ispod stepeništa* (1991.).
* Kajl Meklaklan, koji glumi agenta Kupera, je odbio da njegov lik ima ikakvu romantičnu vezu sa Odri Horn, koju glumi Šerilin Fen, jer je smatrao da iskren i pravi agent FBI ne bi imao vezu sa srednjoškolom, naročito dok vodi istragu.
* Šeril Li glumi dva lika, Loru Palmer i njenu sestru od tetke, Medi Ferguson. U Hičkokovom filmu *Vertigo* (1958.), Kim Novak glumi dva lika. Jedan od likova se zove Medi. Džim Stjuart u istoimenom filmu glimu lika Džon Ferguson. Jedan od omiljenih filmova Dejvida Linča je *Vertigo*, i otuda je Medi Ferguson dobila svoje ime, spajanjem dva lika.
* Slika Lore Palmer pred maturu je stvarna fotografije glumice koja je glumi, pred njenu maturu.
* Uloga Džosi Pakart je prvobitno ponuđena Isabeli Roselini, koja je i to vreme bila devojka Dejvida Linča, i koja je glumila u ranijim Linčovim filmovima.
* 1991. godine američka firma koja pravi kalendare Holmark, napravila je Tvin Piks kalendar, ali je odbila da ga distribuira nakon što se Šerilin Fen pojavila u Plejboju.

## Vanjske veze
* Tvin Piks
* TwinPeaksFestival.com  Godišnji festival posvećen TV seriji *Tvin Piks*
* ''Tvin Piks''  Enciklopedija Televizije
* ''Vodič kroz Tvin Piks'' 
* Detaljno opisana TV serija
* Nezvanična mapa gradića Tvin Piks
* InTwinPeaks.com Lokacije na kojima je snimana serija *Tvin Piks*
* Druga sezona serije na DVD  Informacije o drugoj sezoni na DVD-u
* Tvin Piks Vikipedija